በህገ ወጥ የሰዎች ዝውውር ውስጥ እጃቸው ያለበት የጸጥታ ኃይል አባላት በቁጥጥር ሥር ውለው ምርመራ ተጀምሯል -ፖሊስ
ከአማራ ክልል የአሮሞ ብሄረሰብ የዞን ከተማ ከሚሴ እስከ ኢትዮ ጅበቲ የድንበር ከተማ ጋላፊ እንዲሁም ከደቡብ ክልል ሃድያ እና ከንባታ ዞኖች እስከ ሞያሌ የተዘረጋውን ህገ ወጥ የሰዎች ዝውውር መስመር ተከትሎ በተደረገው ቅኝት ህገ ወጥ ጉዞ በፀጥታ እና የፍትህ አካላት እንደሚታገዝ አረጋግጧል።በህገ ወጥ የሰዎች ዝውውሩ የመንግስት መዋቅር ውስጥ ባሉ የፀጥታ እና ፍትህ አካላት ተሳትፎ አለ።በፌደራል ፖሊስ ኮሚሽን የወንጀል ምርመራ ዘርፍ፣ የተደራጀ እና ልዩ ልዩ ወንጀሎች ምርመራ ምክትል ዳይሬክተር ኮማንደር ከተማ ደባልቄ አንዳንድ ሃላፊነት የጎደላቸው የፀጥታው አካላት የህገ ወጥ ድርጊቱ ተባባሪ ሆነው መገኘታቸው እውነት መሆኑን አንስተዋል።በመሆኑም ኮሚሽኑ በተለይ በዚህ ወንጀል ሰፊ ተሳትፎ ያላቸውን ሰዎች ማንነት የመለየት ተግባራትን በተከታታይ አከናውኗል።በተጨማሪም  በኬንያ፣ ታንዛኒያ፣ ሱዳንና ሌሎችም አገራት ውስጥ የሚገኙና በህገወጥ የሰዎች ዝውውር  ተሳትፎ የነበራቸው ደላሎችን በማምጣት በህግ ተጠያቂ ተደርገዋል።የጉዞ መስመሮቹን ተከትሎ ለሁለት ሳምንታት ባካሄደው ዳሰሳ ያገኘው ውጤት አንዱ የፀጥታ አካል የሚሰራውን ከስር የሚንድ ሌላ የፀጥታ አካል ወገን አለ።በአፋር ክልል በኩል ጅቡቲን ተሻግሮ በየመን በኩል ወደ ሳዑዲ አረቢያ የሚደረገው ጉዞ፣ ከባቲ እስከ ጋላፊ ባሉት ከተሞች የሚገኙ የፀጥታ ሃይሎች ተሳትፎ እና ድጋፍ እንዳለበት ማረጋገጥ ተችሏል።በጭነት ተሽከርካሪ ታጉረው የታጨኑ 30 እና 40 ወጣቶችን በገንዘብ ተደራድሮ ለህይወት አስጊ ጉዞ መዳረግ፣ ከዚህ ተሻግሮ በህግ ወጥ የሰዎች አዘዋዋሪዎች ላይ ሊደረግ የታሰበ ዘመቻን ቀድሞ በማሳወቅ ማስመለጥ፣ ባስ ሲል በቁጥጥር ሰር የዋለን ህገ ውጥ የሰዎች አዘዋዋሪ በድርድር በነፃ መልቀቅም በፖሊስ አባላቱ ከሚሰሩ ወንጀሎች ጥቂቶቹ ናቸው ።ኮማንደር ከተማ እንደሚናገሩት በርግጥም በጊዜያዊ ጥቅም ተታለው የህገ ወጥ ድርጊቱ ተሳታፊ የሆኑ የፀጥታ ኃይሉ አባላት ጥቂት ናቸው፤ የችግሩ  እና የጉዳቱ መጠን ግን ሰፊ ነው።በመሆኑም በዚህ ዙሪያ የፌደራል ፖሊስ አባላት የሆኑና በአመራር ደረጃ የሚገኙ በህገወጥ የሰዎች ዝውውሩ ላይም እጃቸው አለበት የተባሉ ግለሰቦች በቁጥጥር ስር ውለው በአሁኑ ጊዜ ምርመራ እየተካሄደባቸው ይገኛል ነው ያሉት  ኮማንደር ከተማ።ከመጀመሪያ እስከመጨረሻ በወንጀሉ ተሳትፎ ያላቸው ሰዎች በከባድ ወንጀል እንደሚቀጡ በህጉ በዝርዝር ተቀምጧል፤ በመሆኑም በህገወጥ ደላሎች የሚፈጸሙ የህገወጥ የሰዎች ዝውውር ተግባር እንደወንጀሉ ውስብስብነት እና ክብደት እስከሞት ያስቀጣሉ ብለዋል።አሁንም  የሚቀሩ ደላሎችን ተከታትሎ ለመያዝ በመንግስት በኩል ከፍተኛ ጥረት እየተደረገ እንደሚገኝም ነው የጠቀሱት።(ኤፍ.ቢ.ሲ)